
Fylkesmannen i Oppland

Miljøvernavdelingen
Dovre kommune
2662  Dovre
Deres referanse
Vår referanse
Vår dato


2005/5269  433.52  HKL


Iverksetting av fellingstillatelse på jerv - Dovre kommune
Det vises til søknad av 17.08.05 fra Dovre beitelag om fellingstillatelse på jerv. Vi viser også til samtale med Bernard Svensgard, Dovre kommune den 26. august. 
Vedtak

Fylkesmannen gir fellingstillatelse på èn (1) jerv etter nærmere angitt tidsrom og fellingsområde (jfr vilkår) i Dovre kommune. 

Bakgrunn
Vedtaket er fattet med hjemmel i Lov av 29. mai 1981 om viltet (Viltloven) og Forskrift av 18.03.2005 om forvaltning av rovvilt. Vi viser også til rovviltnemnda i region 3 (Oppland) sitt vedtak der de fastsatte en kvote på 3 betinga fellingstillatelser for jerv (hvorav maksimalt ett voksent hunndyr) for perioden 8. juni 2005 - 15. februar 2006. Pr i dag er ingen jerv felt. Fylkesmannen er i medhold av § 9 i rovviltforskriften gitt myndighet til å iverksette betinga skadefellingstillatelser for å forhindre framtidig skade, innenfor kvoten for betinga skadefelling gitt av rovviltnemnda, jf. forskriftens § 8. 

Generelt

Fellingstillatelser gis for å hindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på rovviltnemndas retningslinjer i regional forvaltningsplan. Rovviltnemnda i region 3 har foreløpig ikke ferdigstilt forvaltningsplanen. Fellingstillatelse kan bare gis dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til:
· hvor viktig området er som beitemark
· skadenes omfang og utvikling
· potensialet for framtidige skader

· muligheten for å sette i verk forebyggende tiltak

Den aktuelle situasjonen

I region 3 er det fastsatt et bestandsmål på 4 årlige ynglinger av jerv. I perioden 2002-2004 er det i snitt registrert 4,7 ynglinger årlig. 

I følge Statens naturoppsyn er det sørøst for E6 i Dovre registrert til sammen 10 skadetilfeller av jerv i perioden 10. juli - 26. august. De tre siste ble funnet 26. august og var da relativt ferske.
Beitelaget opplyser at det er om lag 6000 sau og lam på beite fordelt på fire beitelag i området.      
Fylkesmannens vurdering og vedtak: 
Fylkesmannen gav et foreløpig avslag den 17. august og et endelig avslag den 24. august. I henhold til avtale med lederen i beitelaget, ville vi likevel følge tapsutviklingen nøye mht. en eventuell iverksettelse av fellingstillatelse på kort varsel.
Det er registrert ytterligere 3 skadetilfeller av jerv de siste dagene. Fylkesmannen legger til grunn den tapshistorikken dette området har i forhold til jerveskader på sau. Selv om tidlig sanking av deler av beiteområdet kan være aktuelt må det kunne forventes økte jerveskader nå mot slutten av beitesesongen. Fylkesmannen mener det totalt sett er grunnlag for iverksettelse av en skadefellingstillatelse for å forhindre økte skader mot slutten av beitesesongen.
Vilkår for tillatelsen: 

Fylkesmannen vurderer faren for fortsatte skader i dette området som betydelige og vil med hjemmel i forskriftens § 9 iverksette fellingstillatelse på én (1) jerv. Følgende vilkår gjelder for tillatelsen:

1. Fellingsområdet er avgrenset slik: øst for E6 fra kommunegrensa mot Sel og til Dombås. Sør for E6 fra Dombås til Hjerkinn og sør for RV 29 fra Hjerkinn til fylkesgrensa mot Hedmark. Nord for kommunengrensa mot Sel fra der den krysser E6 og til Falketind. Videre fra Falketind i en rett linje til Storkringla. Vest for fylkesgrensa mot Hedmark fra Storkringla til der RV 29 krysser fylkesgrensa (jfr. artvedlegg). 

2. Fellingstillatelsen gjelder for tidsrommet  26. august kl 21.00 til 9. september kl. 24.00.

Dersom det kun er ett dyr igjen på den totale kvote for betinget skadefelling for jerv i regionen, og det foregår fellingsforsøk i flere områder samtidig, kan fellingstillatelsen inndras umiddelbart om felling skjer i et annet område.
3. Det skal kun benyttes våpen og ammunisjon som tilfredsstiller kravene til jakt på jerv, jf Forskrift om utøvelse av jakt og fangst, fastsatt av Direktoratet for naturforvaltning den 22. mars 2002.

4. Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf Forskrift om utøvelse av jakt og fangst av 22. mars 2002, § 27. Ansvarlig fellingsleder skal rapportere daglig om fellingsforsøket til fylkesmannen, på telefon 61266056 eller 97737223.

6. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Deltakere i jaktlaget skal ha avlagt skyteprøve. Det forutsettes at kommunen sørger for at samtlige involverte i fellingen får en kopi av denne tillatelsen, før fellingsforsøket settes i gang. Kommunen skal gi fylkesmannen navn og telefonnummer til fellingsleder før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med Statens naturoppsyn (SNO) for eventuell bistand. Slik bistand kan bestå i kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet.

7. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

8. Jerv felt i medhold av denne tillatelsen er viltfondets eiendom og ingen kan disponere over felt dyr uten tillatelse fra Direktoratet for naturforvaltning. Felte dyr skal så raskt som mulig bringes til Norsk Institutt for naturforskning i Trondheim. Jf § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann.

9. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla
	Sigurd Tremoen e.f.

	
	 avdelingsdirektør 


Vedlegg:

Skjema om rett til å klage på forvaltningsvedtak
Kart - fellingsområde
Kopi til:
Dovre Beitelag, v/Tommy Enersgård, 2662 Dovre

Rovviltnemndas medlemmer (kun digitalt)

Direktoratet for naturforvaltning (kun digitalt)

Dovre kommune
SNO (kun digitalt)
Rovviltkontakt Atle Erik Berget, 2665 Lesja

Rovviltkontakt Asgeir Myhrmoen, 2662 Dovre
Oppland Bondelag

Oppland Bonde- og Småbrukarlag

Oppland Sau- og Geitalslag



Oppland Jeger- og fiskerforbund, Stortorget 1, Pb 124, 2601 Lillehammer

Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo

Foreningen Våre Rovdyr, Pb 195 N-2150 Årnes 

Folkeaksjonen for en ny rovviltpolitikk, Pb 40, 7701 Steinkjer

Fellesaksjonen For Ulv, v/Ener Borg, Konvallveien 34, 0875 Oslo

